MT Il-Ġurnal Uffiċjali tal-Unjoni Ewropea L 79/55

DEĊIŻJONI TAL-KUMMISSJONI (UE) 2018/479

tal-20 ta' Marzu 2018

dwar l-iskema ta' għajnuna nazzjonali fit-tul għall-agrikoltura fir-reġjuni tat-Tramuntana tal-Iżvezja

(notifikata bid-dokument C(2018) 1622)

(It-test bl-Iżvediż biss huwa awtentiku)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat l-Att tal-Adeżjoni fl-Unjoni Ewropea tal-Awstrija, il-Finlandja u l-Iżvezja, u b'mod partikolari l-Artikolu 142 tiegħu,

Billi:

(1) Permezz tad-Deċiżjoni 96/228/KE (1), il-Kummissjoni kienet approvat l-iskema ta' għajnuna nazzjonali fit-tul għall-agrikoltura fir-reġjuni tat-Tramuntana tal-Iżvezja (“l-iskema tal-għajnuna Nordika”) kif innotifikat mill-Iżvezja skont l-Artikolu 143 tal-Att tal-Adeżjoni fir-rigward tal-awtorizzazzjoni skont l-Artikolu 142 tal-Att tal-Adeżjoni. Id-Deċiżjoni 96/228/KE ġiet sostitwita bid-Deċiżjoni tal-Kummissjoni C(2010) 6050 (2). Dik id-Deċiżjoni ġiet emendata l-aħħar bid-Deċiżjoni ta' Implimentazzjoni tal-Kummissjoni C(2015)6592 (3).

(2) Permezz ta' ittra tas-17 ta' Novembru 2017, l-Iżvezja pproponiet li l-Kummissjoni temenda d-Deċiżjoni C(2010) 6050 sabiex tiġi ssimplifikata l-amministrazzjoni tal-iskema u biex jitqies it-tibdil fil-politika agrikola komuni, kif ukoll l-iżviluppi ekonomiċi fl-agrikoltura fir-reġjuni tat-Tramuntana tal-Iżvezja. Fis-6 ta' Diċembru 2017, l-Iżvezja bagħtet iktar informazzjoni dwar il-proposta lill-Kummissjoni.

(3) Minħabba l-emendi li saru fid-Deċiżjoni C(2010) 6050 u l-għadd ta' emendi preċedenti, jixraq li dik id-Deċiżjoni tiġi sostitwita b'Deċiżjoni ġdida.

(4) L-għajnuna nazzjonali fit-tul imsemmija fl-Artikolu 142 tal-Att tal-Adeżjoni hija maħsuba biex tiżgura li l-attività agrikola tinżamm fir-reġjuni tat-Tramuntana kif determinat mill-Kummissjoni.

(5) Meta jitqiesu l-fatturi msemmija fl-Artikolu 142(1) u (2) tal-Att tal-Adeżjoni, jixraq li jiġu speċifikati l-unitajiet amministrattivi, miġbura skont is-sottoreġjuni, li jinsabu fit-Tramuntana tat-62 parallel jew ħdejn dak il-parallel, u li huma milquta minn kundizzjonijiet klimatiċi komparabbli li jagħmlu l-attività agrikola partikolarment diffiċli. Dawn is-sottoreġjuni għandhom densità tal-popolazzjoni ta' 10 abitanti jew inqas għal kull kilometru kwadru, erja agrikola użata (EAU) meqjusa li jiffurmaw 10 % jew inqas tal-erja tas-superfiċje sħiħa tal-muniċipalità, u parti mill-EAU ta' 20 % jew inqas użata għal għelejjel li jinħartu maħsuba għall-konsum mill-bniedem. Is-sottoreġjuni mdawra minn oħrajn f'dawn iż-żoni jenħtieġ li jiġu inklużi, anki meta dawn ma jissodisfawx l-istess rekwiżiti.

(6) Sabiex tiġi ffaċilitata l-amministrazzjoni tal-iskema u biex tiġi kkordinata ma' appoġġ skont ir-Regolament (UE) Nru 1305/2013 tal-Parlament Ewropew u tal-Kunsill (4), jixraq li fiż-żoni li jirċievu l-għajnuna skont din id-Deċiżjoni jiġu inklużi l-istess unitajiet muniċipali bħal dawk li jappartjenu għaż-żona delimitata skont it-tieni subparagrafu tal-Artikolu 32(2) tar-Regolament (UE) Nru 1305/2013 tal-Programm tal-Iżvilupp Rurali.

(7) Bl-użu tal-istatistika nazzjonali disponibbli bħala bażi u bil-ħsieb li tiġi żgurata applikazzjoni uniformi tas-setturi kollha ta' produzzjoni, jenħtieġ li s-sena 1993 tkun il-perjodu referenzjarju li jrid jitqies fir-rigward tal-iżvilupp tal-produzzjoni agrikola u l-livell tal-appoġġ ġenerali.

(8) Skont l-Artikolu 142 tal-Att tal-Adeżjoni, l-ammont totali tal-għajnuna mogħtija jenħtieġ li jkun biżżejjed biex tinżamm attività agrikola fir-reġjuni tat-Tramuntana tal-Iżvezja, iżda l-appoġġ ġenerali ma għandux jaqbeż il-livell tal-appoġġ waqt il-perjodu referenzjarju ta' qabel l-adeżjoni, li jrid jiġi stabbilit. Sabiex jingħata appoġġ skont l-Artikolu 142 tal-Att tal-Adeżjoni f'livell adegwat, filwaqt li jitqiesu l-ispejjeż tal-produzzjoni attwali mingħajr ma jinqabeż il-livell tal-appoġġ stabbilit waqt il-perjodu referenzjarju ta' qabel l-adeżjoni, jixraq li meta jiġi stabbilit il-livell massimu tal-għajnuna permess skont dak l-Artikolu, jitqies l-iżvilupp fl-indiċi tal-prezzijiet tal-konsumatur mill-1993 sal-2017 fl-Iżvezja.

(9) Għaldaqstant, abbażi tad-dejta tal-2017 u meta jitqiesu l-perjodi tar-rapportar ta' ħames snin stabbiliti fl-Artikolu 143(2) tal-Att tal-Adeżjoni, jenħtieġ li l-ammont massimu ta' għajnuna annwali jiġi stabbilit għal SEK 422,92 miljun, ikkalkulat bħala medja fuq perjodu ta' ħames snin mill-1 ta' Jannar 2018 sal-31 ta' Diċembru 2022.

(10) Sabiex tiġi ssimplifikata l-iskema tal-għajnuna Nordika u biex l-Iżvezja jkollha l-flessibilità biex l-għajnuna tingħata lil setturi ta' produzzjoni differenti, jenħtieġ li jiġi stabbilit ammont massimu ta' għajnuna medja annwali għall-appoġġ totali, inkluż appoġġ massimu separat għall-produzzjoni u t-trasport tal-ħalib tal-baqra bil-ħsieb li tiġi żgurata d-distribuzzjoni bilanċjata tal-appoġġ.

(11) Jenħtieġ li din l-għajnuna tingħata kull sena abbażi tal-fatturi ta' produzzjoni (unitajiet ta' bhejjem u ettari), minbarra l-ħalib tal-baqra li jenħtieġ li jingħata abbażi tal-unitajiet ta' produzzjoni (kilogrammi) fi ħdan il-limiti totali stabbiliti b'din id-Deċiżjoni.

(12) Bil-ħsieb li jiġu permessi reazzjonijiet rapidi għall-volatilità tal-prezzijiet tal-produzzjoni agrikola u li jinżammu l-attivitajiet agrikoli fir-reġjuni tat-Tramuntana tal-Iżvezja, jixraq li għal kull sena kalendarja, l-Iżvezja titħalla tistabbilixxi l-ammont tal-għajnuna għal kull settur fi ħdan kategorija ta' għajnuna u għal kull unità ta' produzzjoni.

(13) Jenħtieġ li l-Iżvezja tiddistingwi l-għajnuna fir-reġjuni tat-Tramuntana tagħha u tistabbilixxi ammonti ta' għajnuna annwali skont is-severità tal-iżvantaġġi naturali u kriterji oġġettivi, trasparenti u ġustifikati oħra marbuta mal-għanijiet stipulati fit-tielet subparagrafu tal-Artikolu 142(3) tal-Att tal-Adeżjoni, li huma ż-żamma tal-produzzjoni primarja u l-iproċessar tradizzjonali adattati b'mod partikolari għall-kundizzjonijiet klimatiċi tar-reġjuni kkonċernati, it-titjib fl-istrutturi għall-produzzjoni, il-kummerċjalizzazzjoni u l-ipproċessar tal-prodotti agrikoli, li jiġi ffaċilitat id-disponiment ta' dawn il-prodotti, u li jiġi żgurat il-ħarsien tal-ambjent u l-konservazzjoni tal-pajżaġġ.

(14) Jenħtieġ li l-għajnuna titħallas kull sena abbażi tan-numru attwali tal-fatturi ta' produzzjoni eliġibbli. Madankollu, jenħtieġ li l-Iżvezja titħalla tħallas l-għajnuna f'pagamenti kull xahar għall-ħalib tal-baqra, għat-tiġieġ tal-bajd u għall-ħnieżer għall-qatla, kif ukoll għat-trasport tal-ħalib tal-baqra. L-għajnuna għall-ħalib tal-baqra għandha tkun ibbażata fuq il-produzzjoni attwali sabiex tiġi żgurata l-kontinwità fil-produzzjoni.

(15) Jenħtieġ li jiġi evitat ir-riskju li jingħata kumpens żejjed lill-prodotturi billi jiġu rkuprati pagamenti mhux dovuti mill-iktar fis u sa mhux aktar tard mill-1 ta' Ġunju tas-sena ta' wara.

(16) Kif previst fl-Artikolu 142(2) tal-Att ta' Adeżjoni, jenħtieġ li l-għajnuna mogħtija skont din id-Deċiżjoni ma twassalx għal żieda fil-produzzjoni ġenerali meta mqabbla mal-livell ta' produzzjoni tradizzjonali fiż-żona koperta mill-iskema tal-għajnuna Nordika.

(17) Għaldaqstant, hemm bżonn li jiġi stabbilit numru massimu annwali ta' fatturi ta' produzzjoni eliġibbli għal kull kategorija ta' għajnuna, u ammont massimu annwali eliġibbli għall-produzzjoni tal-ħalib tal-baqra, fl-istess livell jew inqas minn dak tal-perjodi referenzjarji.

(18) Sabiex jiġu rispettati l-medji ta' ħames snin, meta n-numru ta' fatturi ta' produzzjoni f'kategorija, jew l-ammont ta' produzzjoni tal-ħalib tal-baqra, jaqbeż il-livell massimu f'sena partikolari, jenħtieġ li n-numru ta' fatturi ta' produzzjoni jew l-ammont ta' ħalib tal-baqra eliġibbli jitnaqqas b'numru korrispondenti ta' fatturi ta' produzzjoni fis-sena kalendarja ta' wara s-sena li jinqabeż l-ammont massimu, għajr għall-għajnuna għat-trasport tal-ħalib tal-baqra, għat-tiġieġ tal-bajd u għall-ħnieżer għall-qatla, u għall-ħalib tal-baqra li l-ammont eliġibbli għalihom jista' jitnaqqas b'ammont li jikkorrispondi għall-ammont żejjed fl-aħħar xahar tas-sena li fiha jinqabeż l-ammont massimu.

(19) L-Iżvezja trid tagħti l-informazzjoni dwar l-implimentazzjoni u l-effetti tal-għajnuna lill-Kummissjoni, skont l-Artikolu 143(2) tal-Att tal-Adeżjoni. Sabiex jiġu vvalutati aħjar l-effetti fit-tul tal-għajnuna u bil-ħsieb li jiġu stabbiliti l-livelli tal-għajnuna bħala medji ta' ħames snin, huwa xieraq li jsir rapport fuq l-effetti soċjoekonomiċi tal-għajnuna kull ħames snin u jingħataw rapporti annwali li jkun fihom informazzjoni finanzjarja jew ta' implimentazzjoni oħra meħtieġa biex tiġi żgurata l-konformità mal-kundizzjonijiet stabbiliti f'din id-Deċiżjoni.

(20) Huwa xieraq li jiġu speċifikati r-regoli applikabbli għall-emendi tal-iskema introdotti mill-Kummissjoni jew proposti mill-Iżvezja sabiex jitħarsu l-aspettattivi leġittimi tal-benefiċjarji tal-għajnuna u biex tiġi żgurata l-kontinwità tal-iskema ħalli jkunu jistgħu jiġu segwiti b'mod effiċjenti l-għanijiet tal-Artikolu 142 tal-Att tal-Adeżjoni.

(21) Jenħtieġ li l-Iżvezja tiżgura li jittieħdu l-miżuri ta' kontroll xierqa fejn jidħlu l-benefiċjarji tal-għajnuna. Sa fejn huwa possibbli, jenħtieġ li dawk il-miżuri ta' kontroll ikunu allinjati ma' dawk imwettqa skont il-politika agrikola komuni, sabiex tiġi żgurata l-effettività ta' dawk il-miżuri u t-trasparenza fl-implimentazzjoni tal-iskema tal-għajnuna Nordika.

(22) Sabiex jintlaħaq l-għan taż-żamma ta' produzzjoni, kif iddikjarat fl-Artikolu 142 tal-Att tal-Adeżjoni, u biex tiġi ffaċilitata l-amministrazzjoni tal-għajnuna, jenħtieġ li din id-Deċiżjoni tapplika mill-1 ta' Jannar 2018.

(23) Għalhekk, jenħtieġ li d-Deċiżjoni C(2010) 6050 titħassar b'effett mill-1 ta' Jannar 2018. Huwa xieraq li jiġu previsti miżuri tranżizzjonali fir-rigward tar-rapportar skont l-Artikolu 142 tal-Att tal-Adeżjoni, dwar l-appoġġ imħallas fl-2017 skont id-Deċiżjoni C(2010) 6050,

ADOTTAT DIN ID-DEĊIŻJONI:

Artikolu 1

Għajnuna awtorizzata

1. Mill-1 ta' Jannar 2018 sal-31 ta' Diċembru 2022, l-Iżvezja hija awtorizzata li timplimenta skema ta' għajnuna fit-tul għall-agrikoltura fir-reġjuni tat-Tramuntana tagħha elenkati fl-Anness I.

2. L-ammont totali tal-għajnuna mogħtija ma għandux jaqbeż SEK 422,92 miljun kull sena kalendarja. L-ammonti massimi annwali għandhom jiġu kkunsidrati bħala medji annwali tal-għajnuna mogħtija fil-perjodu ta' ħames snin kalendarji koperti b'din id-Deċiżjoni.

3. Il-kategoriji tal-għajnuna u s-setturi ta' produzzjoni għal kull kategorija, l-ammonti medji massimi annwali permessi, kif speċifikat fil-paragrafu 2, inkluż l-ammont massimu separat għall-produzzjoni u t-trasport tal-ħalib tal-baqra, kif ukoll in-numru massimu annwali tal-fatturi ta' produzzjoni eliġibbli għal kull kategorija ta' għajnuna, huma stabbiliti fl-Anness II.

4. L-għajnuna għandha tingħata abbażi tal-fatturi ta' produzzjoni jew l-ammonti ta' produzzjoni eliġibbli kif ġej:

(a) kull kilogramma ta' ħalib tal-produzzjoni attwali għall-produzzjoni tal-ħalib tal-baqra;

(b) kull unità ta' bhejjem għat-trobbija tal-annimali;

(c) kull ettaru għall-produzzjoni tal-għelejjel u l-ortikultura, inkluż il-frott artab;

(d) bħala kumpens għall-ispejjeż attwali tat-trasport tal-ħalib tal-baqra, bi tnaqqis ta' kwalunkwe appoġġ pubbliku ieħor għall-istess spejjeż.

Tista' tingħata għajnuna marbuta biss mal-ammonti ta' produzzjoni lill-produzzjoni tal-ħalib tal-baqra, u l-għajnuna ma għandha qatt tkun marbuta ma' produzzjoni futura.

Ir-rati tal-konverżjoni f'unitajiet ta' bhejjem għal tipi differenti ta' bhejjem huma stabbiliti fl-Anness II.

5. Skont il-paragrafu 3 u fil-limiti stabbiliti fl-Anness II, l-Iżvezja għandha tiddistingwi l-għajnuna fir-reġjuni tat-Tramuntana tagħha u tistabbilixxi ammonti ta' għajnuna annwali għal kull fattur ta' produzzjoni, spiża jew unità ta' produzzjoni abbażi tal-kriterji oġġettivi marbuta mal-iżvantaġġi naturali u fatturi oħra li jgħinu biex jintlaħqu l-għanijiet stabbiliti fit-tielet subparagrafu tal-Artikolu 142(3) tal-Att tal-Adeżjoni.

Artikolu 2

Perjodi Referenzjarji

Il-perjodu referenzjarju msemmi fit-tieni inċiż tal-ewwel subparagrafu tal-Artikolu 142(3) tal-Att tal-Adeżjoni għandu jkun l-1993 fir-rigward kemm tal-kwantitajiet kif ukoll tal-livell tal-appoġġ stabbiliti fl-Artikolu 1 ta' din id-Deċiżjoni.

Artikolu 3

Kundizzjonijiet għall-għoti tal-għajnuna

1. Fil-limiti previsti f'din id-Deċiżjoni, l-Iżvezja għandha tistabbilixxi l-kundizzjonijiet għall-għoti tal-għajnuna lid-diversi kategoriji ta' benefiċjarji. Dawn il-kundizzjonijiet għandhom jinkludu l-kriterji ta' eliġibbiltà u għażla applikati u jiżguraw it-trattament indaqs tal-benefiċjarji.

2. L-għajnuna għandha titħallas lill-benefiċjarji abbażi tal-fatturi ta' produzzjoni attwali jew, fir-rigward tal-produzzjoni tal-ħalib tal-baqra, l-ammont tal-produzzjoni attwali, imsemmija fl-Artikolu 1(4).

3. L-għajnuna għandha titħallas kull sena, għajr għall-ħalib tal-baqra, l-għajnuna għat-trasport tal-ħalib tal-baqra, it-tiġieġ tal-bajd u l-ħnieżer għall-qatla li l-għajnuna għalihom tista' titħallas f'pagamenti kull xahar.

4. Meta jinqabżu n-numru massimu annwali tal-fatturi ta' produzzjoni jew l-ammonti eliġibbli għall-għajnuna, kif stabbilit fl-Anness II, għandhom jitqiesu bħala tnaqqis korrispondenti fin-numru tal-fatturi ta' produzzjoni fis-sena ta' wara l-qbiż meta l-għajnuna titħallas f'pagamenti annwali jew fl-aħħar tax-xahar meta l-għajnuna titħallas fix-xahar.

5. L-Iżvezja għandha tieħu l-miżuri xierqa biex tevita il-qbiż imsemmi fil-paragrafu 4 meta abbażi tal-projezzjonijiet statistiċi uffiċjali jew verifikati uffiċjalment, dan il-qbiż ikun jidher probabbli.

6. Pagament żejjed jew pagament mhux dovut lil benefiċjarju għandu jiġi rkuprat billi jitnaqqsu l-ammonti korrispondenti mill-għajnuna mħallsa lill-benefiċjarju s-sena ta' wara jew jiġi rkuprat mod ieħor f'dik is-sena meta ma tkun dovuta l-ebda għajnuna lill-benefiċjarju. L-ammonti mhux dovuti għandhom jiġu rkuprati sal-1 ta' Ġunju tas-sena ta' wara.

Artikolu 4

Miżuri ta' informazzjoni u ta' kontroll

1. Bħala parti mill-informazzjoni prevista skont l-Artikolu 143(2) tal-Att tal-Adeżjoni, kull sena qabel l-1 ta' Ġunju, l-Iżvezja għandha tippreżenta lill-Kummissjoni l-informazzjoni dwar l-implimentazzjoni tal-għajnuna mogħtija skont din id-Deċiżjoni waqt is-sena kalendarja ta' qabel.

L-informazzjoni għandha tinkludi b'mod partikolari:

(a) l-identifikazzjoni tal-unitajiet muniċipali li fihom titħallas l-għajnuna permezz ta' mappa dettaljata u fejn meħtieġ permezz ta' dejta oħra;

(b) il-produzzjoni totali, li tkopri s-sena rrapportata, tas-sottoreġjuni eliġibbli għall-għajnuna skont din id-Deċiżjoni, espressa fi kwantitajiet għal kull wieħed mill-prodotti speċifikati fl-Anness II;

(c) in-numru totali tal-fatturi ta' produzzjoni u l-kwantitajiet, in-numru tal-fatturi ta' produzzjoni u l-kwantitajiet eliġibbli għall-għajnuna u n-numru tal-fatturi ta' produzzjoni u l-kwantitajiet appoġġati għal kull settur ta' produzzjoni speċifikat fl-Anness II bi tqassim għal kull prodott f'kull settur, inkluż l-indikazzjoni ta' kwalunkwe qbiż tan-numru massimu annwali permess ta' fatturi ta' produzzjoni u kwantitajiet, kif ukoll id-deskrizzjoni tal-miżuri, jekk ikun hemm, meħuda sabiex jiġi evitat il-qbiż;

(d) l-għajnuna totali mħallsa, l-ammont totali ta' għajnuna għal kull kategorija ta' għajnuna u t-tip ta' produzzjoni, l-ammonti mħallsin lill-benefiċjarji għal kull fattur ta' produzzjoni/unità oħra, kif ukoll il-kriterji biex issir differenza bejn l-ammonti ta' għajnuna għas-sottoreġjuni u t-tipi ta' azjendi agrikoli jew abbażi ta' kunsiderazzjonijiet oħra;

(e) is-sistema ta' pagament applikata bid-dettalji li jikkonċernaw kwalunkwe ħlas bil-quddiem ibbażati fuq stimi, pagamenti finali, kif ukoll pagamenti żejda osservati u l-irkupru tagħhom;

(f) l-ammonti tal-għajnuna mħallsa skont l-Artikolu 32 tar-Regolament (UE) Nru 1305/2013 fl-unitajiet amministrattivi koperti b'din id-Deċiżjoni;

(g) ir-referenzi għal-leġiżlazzjoni nazzjonali fejn tkun implimentata l-għajnuna.

2. Qabel l-1 ta' Ġunju 2023, minbarra r-rapport annwali li jkopri s-sena 2022, l-Iżvezja għandha tippreżenta rapport lill-Kummissjoni li jkopri perjodu ta' ħames snin mill-1 ta' Jannar 2018 sal-31 ta' Diċembru 2022. Dan ir-rapport għandu jkopri l-appoġġ mogħti skont id-Deċiżjoni C(2010) 6050 matul l-2016 u l-2017.

Dak ir-rapport għandu jindika b'mod partikolari:

(a) it-total tal-għajnuna mħallsa matul il-perjodu ta' ħames snin u t-tqassim tiegħu fost il-kategoriji tal-għajnuna, it-tipi ta' produzzjoni u s-sottoreġjuni;

(b) għal kull kategorija ta' għajnuna, l-ammonti totali tal-produzzjoni kull sena, u għal perjodu ta' ħames snin, in-numru ta' fatturi ta' produzzjoni u l-livelli tad-dħul tal-bdiewa fir-reġjuni eliġibbli għall-għajnuna;

(c) l-evoluzzjoni tal-produzzjoni agrikola, l-ipproċessar u l-kummerċjalizzazzjoni fil-kuntest soċjali u ekonomiku tar-reġjuni tat-Tramuntana;

(d) l-effetti tal-għajnuna fuq il-ħarsien tal-ambjent u l-konservazzjoni tal-pajżaġġ;

(e) il-proposti għall-iżvilupp fuq terminu medju tal-għajnuna bbażati fuq id-dejta ppreżentata fir-rapport.

3. L-Iżvezja għandha tipprovdi d-dejta f'forma kompatibbli mal-istandards statistiċi użati mill-Unjoni.

4. L-Iżvezja għandha tieħu l-passi kollha meħtieġa biex tapplika din id-Deċiżjoni u l-miżuri ta' kontroll xierqa fejn jidħlu l-benefiċjarji tal-għajnuna.

5. Sa fejn possibbli, il-miżuri ta' kontroll għandhom ikunu armonizzati mas-sistemi ta' kontroll applikati skont l-iskemi ta' appoġġ tal-Unjoni.

Artikolu 5

Applikazzjoni ta' kwalunkwe emenda

1. Abbażi tal-informazzjoni dwar l-iskema tal-appoġġ imsemmija fl-Artikolu 4, u wara li tikkunsidra l-kuntest nazzjonali u tal-Unjoni tal-produzzjoni agrikola, kif ukoll fatturi rilevanti oħra, fl-2022 l-Iżvezja għandha tagħmel proposti xierqa lill-Kummissjoni biex l-għajnuna awtorizzata skont din id-Deċiżjoni tiġi emendata u estiża għal perjodu ta' ħames snin.

2. Jekk il-Kummissjoni tiddeċiedi li temenda din id-Deċiżjoni, b'mod partikolari abbażi ta' kwalunkwe bidla fl-organizzazzjonijiet tas-suq komuni jew fl-iskema tal-appoġġ dirett jew bidla fir-rata ta' kwalunkwe għajnuna agrikola tal-Istat nazzjonali awtorizzata, kwalunkwe emenda fl-għajnuna awtorizzata b'din id-Deċiżjoni għandha tapplika biss mis-sena ta' wara dik li tiġi adottata l-emenda.

Artikolu 6

Tħassir

Id-Deċiżjoni C(2010) 6050 titħassar b'effett mill-1 ta' Jannar 2018.

Madankollu, l-Artikolu 6(1) ta' dik id-Deċiżjoni għandu jkompli japplika għall-għajnuna mogħtija fl-2017 skont dik id-Deċiżjoni.

Artikolu 7

Applikazzjoni

Din id-Deċiżjoni għandha tapplika mill-1 ta' Jannar 2018.

Artikolu 8

Destinatarju

Din id-Deċiżjoni hija indirizzata lir-Renju tal-Iżvezja.

Magħmul fi Brussell, l-20 ta' Marzu 2018. Għall-Kummissjoni Phil HOGAN Membru tal-Kummissjoni

(1) ĠU L 76, 26.3.1996, p. 29.

(2) Commission Decision C(2010) 6050 of 8 September 2010 on a long-term national aid scheme to assist farmers in northern areas of Sweden.

(3) Commission Implementing Decision C(2015) 6592 of 1 October 2015 amending Decision C(2010) 6050 on the long-term national aid scheme for agriculture in the northern regions of Sweden.

(4) Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487)

ANNESS I SOTTOREĠJUN 1 Provinċja Unità muniċipali Parroċċa Dalarna Älvdalen Idre Jämtland Krokom Hotagen Strömsund Frostviken Åre Åre Kall Undersåker Berg Storsjö Härjedalen Linsell Hede Ljusnedal Tännäs Västerbotten Storuman Tärna Sorsele Sorsele Dorotea Risbäck Vilhelmina Vilhelmina Norrbotten Arvidsjaur Arvidsjaur Arjeplog Arjeplog Jokkmokk Jokkmokk Porjus Pajala Muonionalusta Junosuando Gällivare Gällivare Nilivaara Malmberget Kiruna Jukkasjärvi Vittangi Karesuando Żona agrikola tas-sottoreġjun 1 6 700 ha SOTTOREĠJUN 2 Provinċja Unità muniċipali Distrett Dalarna Malung Lima Transtrand Älvdalen Särna Västernorrland Örnsköldsvik Trehörningsjö Jämtland Ragunda Borgvattnet Stugun Bräcke Bräcke Nyhem Håsjö Sundsjö Revsund Bodsjö Krokom Näskott Aspås Ås Laxsjö Föllinge Offerdal Alsen Strömsund Ström Alanäs Gåxsjö Hammerdal Bodum Tåsjö Åre Mattmar Mörsil Hallen Berg Berg Hackås Oviken Myssjö Åsarne Klövsjö Rätan Härjedalen Sveg Vemdalen Ängersjö Lillhärdal Östersund Östersund Frösö Sunne Näs Lockne Marieby Brunflo Kyrkås Lit Häggenås Västerbotten Vindeln Vindeln Åmsele Norsjö Norsjö Malå Malå Storuman Stensele Sorsele Gargnäs Dorotea Dorotea Åsele Åsele Fredrika Lycksele Lycksele Björksele Örträsk Skellefteå Boliden Fällfors Jörn Kalvträsk Norrbotten Jokkmokk Vuollerim Övertorneå Svanstein Pajala Pajala Korpilombolo Tärendö Gällivare Hakkas Żona agrikola tas-sottoreġjun 2 46 600 ha SOTTOREĠJUN 3 Provinċja Unità muniċipali Distrett Värmland Torsby Södra Finnskoga Dalarna Älvdalen Älvdalen Gävleborg Nordanstig Hassela Ljusdal Hamra Los Kårböle Västernorrland Ånge Haverö Timrå Ljustorp Härnösand Stigsjö Viksjö Sundsvall Indal Holm Liden Kramfors Nordingrå Vibyggerå Ullånger Torsåker Sollefteå Graninge Junsele Edsele Ramsele Örnsköldsvik Örnsköldsvik Anundsjö Skorped Sidensjö Nätra Själevad Mo Gideå Björna Jämtland Ragunda Ragunda Bräcke Hällesjö Krokom Rödön Strömsund Fjällsjö Åre Marby Härjedalen Älvros Överhogdal Ytterhogdal Östersund Norderö Västerbotten Nordmaling Nordmaling Bjurholm Bjurholm Robertsfors Bygdeå Nysätra Vännäs Vännäs Umeå Umeå Landsförsamling Tavelsjö Sävar Skellefteå Skellefteå Landsförsamling Kågedalen Byske Lövånger Burträsk Norrbotten Överkalix Överkalix Kalix Nederkalix Töre Övertorneå Övertorneå Hietaniemi Älvsbyn Älvsby Luleå Luleå Domkyrkoförsamling Örnäset Nederluleå Råneå Piteå Piteå Stadsförsamling Hortlax Piteå Landsförsamling Norrfjärden Boden Överluleå Gunnarsbyn Edefors Sävast Haparanda Nedertorneå-Haparanda Karl Gustav Żona agrikola tas-sottoreġjun 3 108 650 ha SOTTOREĠJUN 4 Provinċja Unità muniċipali Distrett Värmland Torsby Lekvattnet Nyskoga Norra Finnskoga Dalby Norra Ny Filipstad Rämmen Hagfors Gustav Adolf Dalarna Vansbro Järna Nås Äppelbo Malung Malung Rättvik Boda Ore Orsa Orsa Mora Våmhus Venjan Falun Bjursås Ludvika Säfsnäs Gävleborg Ovanåker Ovanåker Voxna Nordanstig Ilsbo Harmånger Jättendal Gnarp Bergsjö Ljusdal Ljusdal Färila Ramsjö Järvsö Bollnäs Rengsjö Undersvik Arbrå Hudiksvall Bjuråker Västernorrland Ånge Borgsjö Torp Timrå Timrå Hässjö Tynderö Härnösand Härnösands Domkyrkoförsamling Högsjö Häggdånger Säbrå Hemsö Sundsvall Sundsvalls Gustav Adol Skönsmon Skön Alnö Sättna Selånger Stöde Tuna Attmar Njurunda Kramfors Gudmundrå Nora Skog Bjärtrå Styrnäs Dal Ytterlännäs Sollefteå Sollefteå Multrå Långsele Ed Resele Helgum Ådals-Liden Boteå Överlännäs Sånga Örnsköldsvik Arnäs Grundsunda Jämtland Ragunda Fors Västerbotten Umeå Umeå Stadsförsamling Teg Ålidhem Holmsund Hörnefors Holmön Umeå Maria Skellefteå Skellefteå Sankt Olov Skellefteå Sankt Örjan Bureå Żona agrikola tas-sottoreġjun 4 69 050 ha SOTTOREĠJUN 5 Provinċja Unità muniċipali Distrett Värmland Kil Boda Eda Eda Järnskog Skillingmark Köla Torsby Fryksände Vitsand Östmark Grums Värmskog Årjäng Silbodal Sillerud Karlanda Holmedal Blomskog Trankil Västra Fågelvik Töcksmark Östervallskog Sunne Gräsmark Lysvik Filipstad Gåsborn Hagfors Hagfors Ekshärad Norra Råda Sunnemo Arvika Arvika Östra Arvika Västra Stavnäs Högerud Glava Bogen Gunnarskog Ny Älgå Mangskog Brunskog Säffle Svanskog Långserud Dalarna Gagnef Mockfjärd Gagnef Floda Leksand Leksand Djura Ål Siljansnäs Rättvik Rättvik Mora Mora Sollerön Falun Svärdsjö Enviken Gävleborg Ockelbo Ockelbo Ovanåker Alfta Gävle Hamrånge Söderhamn Söderhamn Sandarne Skog Ljusne Söderala Bergvik Mo Trönö Norrala Bollnäs Bollnäs Segersta Bollnäs Hanebo Hudiksvall Hudiksvall Idenor Hälsingtuna Rogsta Njutånger Enånger Delsbo Norrbo Forsa Hög Żona agrikola tas-sottoreġjun 5 72 300 ha